CELEX: 
Language: el
Date: 2021-12-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2018/956 του Ευρωπαϊκού Κοινοβουλίου και του Συμβουλίου όσον αφορά τα δεδομένα για τα νέα βαρέα επαγγελματικά οχήματα που πρέπει να παρακολουθούνται και να δηλώνονται από τα κράτη μέλη και τους κατασκευαστές και τη διαδικασία δήλωσης

ΑΙΤΙΟΛΟΓΙΚΗ ΕΚΘΕΣΗ
            
            
               ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί το παράρτημα I του κανονισμού (ΕΕ) 2018/956 κατά τρόπο ώστε τα στοιχεία που καταχωρίζονται στην καταχώριση 3 του πιστοποιητικού συμμόρφωσης βαρέος επαγγελματικού οχήματος που ταξινομείται για πρώτη φορά να υποβάλλονται ετησίως στην Επιτροπή από τα κράτη μέλη. Τα στοιχεία αυτά είναι απαραίτητα για τον προσδιορισμό της διάταξης των αξόνων των δηλούμενων οχημάτων με βάση τον αριθμό των κινητήριων αξόνων και, ως εκ τούτου, για τον καθορισμό των οχημάτων που εμπίπτουν στο εύρος των δεδομένων που δηλώνονται από τον κατασκευαστή βάσει πληροφοριών προερχόμενων από το κράτος μέλος χωρίς να απαιτούνται περαιτέρω ανταλλαγές με τον κατασκευαστή. Επιπλέον, τροποποιεί το παράρτημα II προκειμένου να επιτραπεί στον Ευρωπαϊκό Οργανισμό Περιβάλλοντος να προσαρμόσει τη δημιουργία της βάσης δεδομένων στην τεχνική πρόοδο.
            
            
               ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ζήτησε την υποβολή παρατηρήσεων από τα ενδιαφερόμενα μέρη μέσω:
            
            
               α)δημόσιας διαδικτυακής διαβούλευσης, διάρκειας 4 εβδομάδων, διαμέσου της δικτυακής πύλης για τη βελτίωση της νομοθεσίας «Πείτε τη γνώμη σας», από τις 7 Σεπτεμβρίου 2021 έως τις 5 Οκτωβρίου 2021· έλαβε τέσσερα σχόλια. Δύο σχόλια εξέφρασαν γενική υποστήριξη. Ένα σχόλιο υπογράμμισε την ανάγκη να δοθεί επαρκής χρόνος στους κατασκευαστές που υποχρεούνται να καθιστούν τα δεδομένα διαθέσιμα αναδρομικά. Σε ένα τέταρτο σχόλιο διατυπώθηκε επικριτική θέση σχετικά με τη νομοθεσία εν γένει·
            
            
               β)διαβούλευσης με την ομάδα εμπειρογνωμόνων για τις εκπομπές CO2 από μηχανοκίνητα οχήματα, η οποία περιλαμβάνει αρχές των κρατών μελών, κατασκευαστές οχημάτων, προμηθευτές και ΜΚΟ, στις 28 Σεπτεμβρίου 2021.
            
            
               ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η Επιτροπή εξουσιοδοτείται να εκδώσει την παρούσα κατ’ εξουσιοδότηση πράξη δυνάμει του άρθρου 11 παράγραφος 1 στοιχεία α) και  δ) του κανονισμού (ΕΕ) 2018/956.
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.12.2021
            
            
               για την τροποποίηση του κανονισμού (ΕΕ) 2018/956 του Ευρωπαϊκού Κοινοβουλίου και του Συμβουλίου όσον αφορά τα δεδομένα για τα νέα βαρέα επαγγελματικά οχήματα που πρέπει να παρακολουθούνται και να δηλώνονται από τα κράτη μέλη και τους κατασκευαστές και τη διαδικασία δήλωσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/956 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την παρακολούθηση και τη δήλωση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα
                  1
               , και ιδίως το άρθρο 11 παράγραφος 1 στοιχεία α) και δ),
            
            
               Εκτιμώντας τα ακόλουθα:
            
            
               (1)Το μέρος Α του παραρτήματος I του κανονισμού (ΕΕ) 2018/956 προσδιορίζει τα δεδομένα που πρέπει να παρακολουθούνται και να δηλώνονται από τα κράτη μέλη σχετικά με νέα βαρέα επαγγελματικά οχήματα που ταξινομούνται για πρώτη φορά στην Ένωση.
            
         
         
            
               (2)Προκειμένου να υπάρξει διεξοδική ανάλυση σύμφωνα με το άρθρο 10 του κανονισμού (ΕΕ) 2018/956, τα κράτη μέλη θα πρέπει να παρακολουθούν και να δηλώνουν δεδομένα που επιτρέπουν τον προσδιορισμό της διάταξης των αξόνων των δηλούμενων οχημάτων με βάση τον αριθμό των κινητήριων αξόνων. Τα δεδομένα αυτά καταγράφονται στην καταχώριση 3 του πιστοποιητικού συμμόρφωσης βαρέος επαγγελματικού οχήματος που ταξινομείται για πρώτη φορά.
            
            
               (3)Τα στοιχεία αυτά θα επιτρέψουν στην Επιτροπή να προσδιορίσει τα οχήματα που εμπίπτουν στο εύρος των δεδομένων που δηλώνονται από τον κατασκευαστή δυνάμει του άρθρου 5 του κανονισμού (ΕΕ) 2018/956 βάσει πληροφοριών προερχόμενων από το κράτος μέλος χωρίς να απαιτούνται περαιτέρω ανταλλαγές με τον κατασκευαστή.
            
            
               (4)Με βάση την πείρα που αποκτήθηκε από την εκπόνηση της έκθεσης σύμφωνα με το άρθρο 10 για την περίοδο υποβολής στοιχείων του έτους 2019 και προκειμένου να υπάρξει διεξοδική ανάλυση των στοιχείων που δηλώνονται κατά τα επόμενα έτη, είναι αναγκαίο οι κατασκευαστές να δηλώνουν συγκεκριμένα δεδομένα σχετικά με τη συμπεριφορά μεμονωμένων κατασκευαστικών στοιχείων του οχήματος κατά τη λειτουργία του εργαλείου προσομοίωσης, όπως καταγράφονται στο «αρχείο δεδομένων sum exec».
            
            
               (5)Το παράρτημα II του κανονισμού (ΕΕ) 2018/956 καθορίζει τη διαδικασία παρακολούθησης και δήλωσης.
            
            
               (6)Με βάση την πείρα που αποκτήθηκε από την εφαρμογή του κανονισμού (ΕΕ) 2018/956, ο Ευρωπαϊκός Οργανισμός Περιβάλλοντος θα πρέπει να έχει την ευελιξία να προσαρμόζει τη δομή και τον χαρακτήρα των βάσεων δεδομένων στην τεχνική πρόοδο και δεν θα πρέπει να δεσμεύεται από συγκεκριμένους τεχνικούς προσδιορισμούς. Συνεπώς, οι περιγραφικές ονομασίες των βάσεων δεδομένων θα πρέπει να αφαιρεθούν από το παράρτημα II.
            
            
               (7)Συνεπώς, ο κανονισμός (ΕΕ) 2018/956 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Τροποποιήσεις του κανονισμού (ΕΕ) 2018/956
            
            
               Τα παραρτήματα I και IΙ του κανονισμού (ΕΕ) 2018/956 τροποποιούνται σύμφωνα με το παράρτημα του παρόντος κανονισμού.
            
            
               Άρθρο 2 
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 173 της 9.7.2018, σ. 1.
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Τα παραρτήματα I και II τροποποιούνται ως εξής:
            
            
               (1)Το παράρτημα Ι τροποποιείται ως εξής:
            
            
               α)στο μέρος Α προστίθεται το ακόλουθο στοιχείο ιστ):
            
            
               «ιστ) για οχήματα που ταξινομούνται από την 1η Ιουλίου 2021, ο αριθμός των κινητήριων αξόνων, όπως ορίζεται στην καταχώριση 3 του πιστοποιητικού συμμόρφωσης»·
            
            
               β) στο μέρος Β σημείο 2 ο πίνακας τροποποιείται ως εξής:
            
            
               i)
                     προστίθεται η ακόλουθη εγγραφή:
            
            
                     
                        «102
                     
                  
                  
                     
                        Για οχήματα με ημερομηνία προσομοίωσης από 1ης Ιουλίου 2021, το αρχείο τιμών οριοθετημένων με κόμματα που φέρει το ίδιο όνομα με το αρχείο εργασίας και την επέκταση .vsum, και το οποίο περιλαμβάνει συγκεντρωτικά αποτελέσματα ανά προσομοιούμενο προφίλ χρήσης και κατάσταση ωφέλιμου φορτίου (10) 
                     
                  
                  
                     
                        Αρχείο που παράγεται από το εργαλείο προσομοίωσης που αναφέρεται στο άρθρο 5 παράγραφος 1 στοιχείο α) του κανονισμού (ΕΕ) 2017/2400 στη μορφή διεπαφής γραφικών χρήστη (GUI) του 
                     
                  
                  
                     
                        «αρχείο δεδομένων sum exec»·
                     
                  
               
               ii)
                     η σημείωση 10 αντικαθίσταται ως εξής: 
            
            
               «(10)
                     Η καταχώριση αυτή δεν δημοσιοποιείται στο κεντρικό μητρώο βαρέων επαγγελματικών οχημάτων»·
            
            
               (2)το παράρτημα II τροποποιείται ως εξής:
            
            
               α)στο σημείο 1.1 το πρώτο εδάφιο αντικαθίσταται από το ακόλουθο κείμενο:
            
            
               «1.1.
                     Τα δεδομένα που αναφέρονται στο παράρτημα I μέρος Α διαβιβάζονται σύμφωνα με το άρθρο 4 μέσω ηλεκτρονικής διαβίβασης δεδομένων από το σημείο επαφής της αρμόδιας αρχής στον Ευρωπαϊκό Οργανισμό Περιβάλλοντος (στο εξής: οργανισμός)»·
            
            
               β)στο σημείο 2.1 το στοιχείο γ) αντικαθίσταται από το ακόλουθο κείμενο:
            
            
               «γ) το σημείο επαφής που είναι αρμόδιο για τη διαβίβαση των δεδομένων στον οργανισμό»·
            
            
               γ)στο σημείο 2.3 το πρώτο εδάφιο αντικαθίσταται από το ακόλουθο κείμενο:
            
            
               «2.3.
                     Τα δεδομένα που καθορίζονται στο παράρτημα I μέρος Β σημείο 2 διαβιβάζονται σύμφωνα με το άρθρο 5 παράγραφος 1 μέσω ηλεκτρονικής διαβίβασης δεδομένων από το σημείο επαφής του κατασκευαστή στον οργανισμό»·
            
            
               δ)το σημείο 3.3 αντικαθίσταται από το ακόλουθο κείμενο:
            
            
               «3.3.
                     Σε περίπτωση που κάποια αρμόδια αρχή ή κάποιος κατασκευαστής εντοπίσει σφάλματα στα υποβληθέντα δεδομένα, γνωστοποιεί αμελλητί τα σφάλματα αυτά στην Επιτροπή και στον οργανισμό, υποβάλλοντας αναφορά γνωστοποίησης σφαλμάτων στον οργανισμό και μέσω ηλεκτρονικού ταχυδρομείου στις διευθύνσεις που αναφέρονται στο σημείο 1.1.».